Vineri și sâmbătă s-au înregistrat la nivel naţional mai multe atacuri de tip Distributed Denial of Service (DDoS) îndreptate împotriva unor bănci şi unor instituţii publice, a confirmat Directoratul Naţional de Securitatea Cibernetică (DNSC).
"În ultimele două zile s-au înregistrat la nivel naţional atacuri de tip Distributed Denial of Service (DDoS) îndreptate împotriva unor organizaţii din sectorul financiar-bancar, cât şi asupra unor instituţii publice din România. Echipa DNSC este constant în contact cu organizaţiile ţintite de aceste atacuri pentru a oferi suportul necesar", au declarat reprezentanţi DNSC pentru Agerpres.
Site-urile și serviciile BCR, Banca Transilvania și Alpha Bank au avut probleme de funcționare, vineri, după cum au reclamat mai mulți clienți. "Este o situație generalizată la mai multe bănci", conform unei informații acordate Economedia de către o sursă din domeniul bancar. Atacul ar fi venit din partea grupării ruse de hackeri NoName75, conform informațiilor Economedia.
****